b"\n_START_ARTICLE_\nNorwegian Air International\n_START_SECTION_\nHistorie\n_START_PARAGRAPH_\nNorwegian Air International fikk driftstillatelse (air operator's certificate, AOC) i Irland i februar 2014. Bakgrunnen for at Norwegian etablerte seg i Irland, var at selskapet hadde starta langdistanseflyginger mellom skandinaviske land, Thailand og USA, men den norske utlendingsloven gjorde det ikke mulig \xc3\xa5 ansette asiatisk personell p\xc3\xa5 fly registrert i Norge. Derfor etablerte Norwegian seg i Irland. Det ga ogs\xc3\xa5 rett til \xc3\xa5 fly i landa som er med i Den europeiske union. Boeing 787 \xc2\xabDreamliner\xc2\xbb-fly blei overf\xc3\xb8rt fra norsk til irsk register. Flygere og kabinpersonale blei henta fra Thailand og USA. I henhold til selskapets driftstillatelse (AOC) har Norwegian Air International hovedkontor p\xc3\xa5 Dublin lufthavn ved Dublin._NEWLINE_Gjennom et irsk datterselskap kunne Norwegian dra nytte av avtalen om \xc3\xa5pent luftrom mellom EU og USA. I desember 2016 fikk Norwegian Air International tillatelse fra det amerikanske samferdselsdepartementet til \xc3\xa5 fly til USA. Norwegian hadde s\xc3\xa5 langt benytta tillatelsen til et norsk datterselskap for \xc3\xa5 fly mellom Europa og USA. Sommeren 2017 starta selskapet nye ruter til USA med Boeing 737 MAX-maskiner.\n_START_SECTION_\nFlyfl\xc3\xa5te\n_START_PARAGRAPH_\nI desember 2017 r\xc3\xa5dde Norwegian Air International over en fl\xc3\xa5te p\xc3\xa5 69 aktive flymaskiner, alle fra Boeing 737 Next Generation. Selskapet hadde 63 Boeing 737-800 og \xc3\xa5tte Boeing 737-MAX 8 i aktivitet."